Frá vettvangi við Langjökul í nótt . Veðrið var afar slæmt og mjög þung færð . Landsbjörg Starfsfólk ferðaþjónustufyrirtækisins Mountaineers of Iceland harmar það sem gerðist við Langjökul í gær er 39 ferðamenn auk tíu leiðsögumanna fyrirtækisins urðu veðurtepptir vegna ófærðar og óveðurs . Hundruð björgunarsveitarmanna þurftu að koma fólkinu til aðstoðar og þakka starfsmenn Mountaineers öllum viðbragðsaðilum veitta aðstoð og stuðning . Þá biður starfsfólkið alla viðkomandi velvirðingar á því sem þarna gerðist . Þetta kemur fram í yfirlýsingu sem fyrirtækið sendi frá sér nú í kvöld . Þar er atburðarás gærdagsins rakin nokkuð ítarlega og kemur meðal annars fram að um klukkan hálfníu í gærkvöldi hafi allir ferðamennirnir verið komnir í skjól í bílum fyrirtækisins . Þá gerðu seinkanir í vélsleðaferðinni það að verkum að ferðin færðist inn í afar slæmt veður sem Veðurstofa Íslands hafði áður varað við með gulum viðvörunum . Yfirlýsingu fyrirtækisins má sjá í heild hér fyrir neðan : Mountaineers of Iceland harma atvik í Skálpanesi í gær Í gær var öllum sleðaferðum Mountaineers aflýst nema einni ferð með sleðahóp 39 viðskiptavina sem var áætlaður í vélsleðaferð og skoðun í Íshellinn í hádeginu 7. janúar . Hópurinn kom í bækistöð Mountaineers Geldingafell kl. 12:00 . Vitað var að von væri á slæmu veðri þegar liði á daginn , eða um kl. 15:00 . Mountaineers eru með eigin veðurstöð og samkvæmt athugun á veðri hjá veðurstofum og eigin veðurstöð fyrir ferðina var tímaramminn í lagi m.t.t. veðurs og ferðaáætlunar og glugginn því nýttur . Klukkan 12:30 átti ferðin að hefjast en brottför tafðist um 20 mínútur og þannig hófst atburðarás seinkana sem færði ferðina inn í slæma veðrið . Skoðunin Íshellisins tók lengri tíma en áætlað var og lögðu vélsleðarnir af stað kl. 14:16 en hefðu átt að vera farnir frá Íshellinum ekki seinna en kl. 13:30 . Á þessum tíma var farið að bæta í vind við Skálpanes . Leiðin frá Íshellinum gekk mjög hægt í erfiðum snjó og ferð sem venjulega tekur um 20 mínútur tók klukkutíma . Þegar þarna er komið við sögu er klukkan orðin 15:16 og ljóst að áætlun hefur raskast . Klukkan 15:20 er ljóst að ferðin mun ganga hægar að Geldingafelli . Tuttugu og fimm mínútur líða þangað til að staðan er aftur tekin en þá höfðu leiðsögumenn aðeins komist um 150 metra til viðbótar með hópinn . Allir vélsleðarnir eru með ferilvöktunarbúnað og Tetra talstöðvar eru hluti af öryggisbúnaði . Stjórnstöð Mountaineers var vel upplýst um staðsetningu og aðstæður hópsins allan tímann . Kl. 20:28 var hópurinn komnir í skjól í bílum Klukkan 15:50 leggur viðbúnaðarteymi Mountaineers af stað frá Flúðum upp í Geldingafell samkvæmt viðbragðsáætlun B. Klukkan 16:15 ákveður aðalleiðsögumaður hópsins að halda ekki ferð áfram og býr til skjól með sleðunum . Starfsmenn í Geldingafelli reyndi að nálgast hópinn á bílum en þurftu frá að hverfa vegna þungfærðar þrátt fyrir að skyggni væri ágætt . Ákveðið var að sækja snjótroðarann í Skálpanes samkvæmt viðbragðsáætlun A. Eftir nokkur hundruð metra akstur bilar snjótroðarinn . Sem fyrr segir var viðbragðsáætlun B orðin virk sem eru fjórir bílar og jarðýta til að ryðja leiðina . Það verða hinsvegar áföll í þessari áætlun líka því aðeins tekst að koma tveimur bílum til hópsins kl. 20:28 og var hann þar með kominn í skjól . Þriðji bíllinn komst til hópsins um miðnættið og um svipað leiti komu björgunaraðilar . Aðdragandi þátttöku björgunaraðila er að kl. 19:32 var Neyðarlínan látinn vita um að þarna væri björgunarverkefni í uppsiglingu . Kl. 19:59 var Neyðarlínan svo beðin um aðstoð en hálftíma síðar var hópurinn kominn um borð í tvo bíla frá Mountaineers og því ekki um bráða hættu að ræða . Ekki var hægt að ferja hópinn á einungis tveimur bílum og því tók við biðtími eftir björgunaraðilum og bíl Mountaineers . Milli kl. 16:15 og 20:28 er hópurinn í skjóli við vélsleðana . Allan tímann er hann í umsjón starfsmanna Mountenaineers og í stöðugu sambandi við höfuðstöðvar . Klukkan 20:28 er hópurinn kominn í skjól í bílana . Á þeim tímapunkti var ekkert annað að gera nema bíða eftir aðstoð sem vitað var að væri á leiðinni . Starfsfólk Mountaineers of Iceland harmar þennan atburð og biður alla viðkomandi velvirðingar . Við þökkum jafnfram öllum viðbragðsaðilum veitta aðstoð og stuðning . Björgunarsveitarmaður sem var hluti af fjölmennu útkalli á Langjökul í nótt þar sem 39 ferðamenn lentu í háska í vélsleðaferð á vegum Mountaineers Iceland undrast að farið hafi verið í ferðina í ljósi slæmrar veðurspár . Aðstæður hafi verið mjög krefjandi enda veðrið alveg snarbrjálað . Ferðamennirnir 39 sem hundruð björgunarsveitarmanna voru kölluð út í kvöld til að koma til aðstoðar á Langjökli í kvöld voru samkvæmt heimildum Vísis í ferð á vegum ferðaþjónustufyrirtækisins Mountaineers of Iceland .